หญิงผู้หนึ่งก้าวขึ้นจากบึงในชุดเก่าขาด รายล้อมด้วยแมงป่องยักษ์เจ็ดตัว
เธออุ้มทารก มุ่งสู่หมู่บ้านที่ใกล้ที่สุดเพื่อขออาหาร
เธอไปถึงคฤหาสน์อันโอ่อ่าหลังหนึ่ง
แต่หญิงเจ้าของบ้านนั้นมองเสื้อผ้ามอมแมม
กับเพื่อนร่วมทางอันประหลาดของเธอแวบหนึ่ง แล้วกระแทกประตูใส่หน้าเธอ
เธอจึงเดินต่อไปตามถนน จนมาถึงกระท่อมหลังหนึ่ง
หญิงที่กระท่อมนั้นสงสารเธอ จึงให้สิ่งที่พอจะให้ได้
นั่นคืออาหารง่ายๆ กับที่นอนซึ่งทำจากฟาง
แต่อาคันตุกะผู้นี้หาใช่ขอทานธรรมดาไม่
เธอคือไอซิส เทพีผู้ทรงอำนาจที่สุดในอียิปต์
ไอซิสกำลังหลบหนีจากพี่ชายของเธอ เซ็ต
ผู้ซึ่งสังหารสามีของเธอ และต้องการฆ่าเธอกับลูกชาย ฮอรัส
เซ็ตเป็นเทพเจ้าผู้เรืองอำนาจเช่นกัน และเขากำลังควานหาตัวพวกเธอ
ดังนั้นเพื่อซ่อนตัว ไอซิสจึงต้องระมัดระวังยิ่ง
เธอไม่อาจเสี่ยงใช้อำนาจของตนได้
แต่เธอหาได้ไร้ซึ่งความช่วยเหลือไม่
เซอร์เก็ต เทพีแห่งอสรพิษ
ได้ส่งผู้รับใช้ที่ดุร้ายทั้งเจ็ดมา เพื่อปกป้องเธอและลูกชาย
ระหว่างที่ไอซิลและฮอรัส พำนักอยู่ในที่พักอันสมถะนั้น
พวกแมงป่องโกรธเคืองที่หญิงผู้มั่งคั่ง เสียมารยาทต่อนายหญิงผู้เป็นเจ้า
พวกมันรวบรวมพิษของทุกตัวไว้ แล้วมอบให้กับ เทเฟน หนึ่งในพวกมันทั้งเจ็ด
ยามกลางดึก เทเฟนคืบคลานไปที่คฤหาสน์
ขณะคลานเข้าไปใต้ประตู
เขาก็เห็นลูกชายตัวน้อยของเจ้าของคฤหาสน์ ที่กำลังหลับไหลอย่างสงบ
เขาต่อยเด็กชายอย่างเต็มที่
หลังจากนั้น ไอซิสกับผู้ให้ที่พักแด่เธอ ก็ตื่นขึ้นเพราะเสียงร้องคร่ำครวญ
พวกเธอมองออกไปทางประตูกระท่อม
และเห็นผู้เป็นแม่กำลังวิ่งไปบนถนน
ร้องไห้พลางโอบอุ้มลูกชาย
ครั้นไอซิสจำได้ว่าเป็นหญิงที่ขับไล่เธอ
เธอก็ทราบว่าพวกแมงป่องได้ทำอะไรลงไป
ไอซิสรับเด็กชายมาในอ้อมแขน แล้วเริ่มร่ายคาถาทรงอำนาจ
"โอ พิษแห่งเทเฟน จงเคลื่อนออกจากร่างของเขาแล้วตกลงที่พื้น!
พิษแห่งเบเฟน จงยับยั้ง อย่าได้แทรกซึมต่อไป จงออกจากร่างของเขา
แล้วตกลงบนพื้นเถิด!
ด้วยข้าคือไอซิส แม่มดผู้ยิ่งใหญ่ ผู้ร่ายเวทมนตร์
จงตกลงมาเถิด โอ พิษแห่งเมสเท็ต! อย่าเร่งร้อนเลย พิษแห่งเมสเทเทฟ!
จงอย่าเพิ่มขึ้นเลย พิษแห่งเพเท็ตและเธเท็ต! จงหยุดยั้งเถิด พิษแห่งมาเท็ต!
ด้วยการเรียกขานแต่ละชื่อ พิษของแมงป่องเหล่านั้นก็ถูกถอดถอน
เด็กชายขยับตัว แม่ของเขาสะอื้นด้วยความขอบคุณ
เธอเสียใจต่อความใจดำของเธอก่อนหน้านี้
จึงมอบทรัพย์สมบัติให้ไอซิสด้วยความสำนึกผิด
หญิงซึ่งให้ความช่วยเหลือไอซิส มองดูอย่างตื่นตะลึง
เธอไม่รู้เลยว่าตนเองนำใครเข้ามาในบ้าน
จากวันนั้นเป็นต้นมา
ผู้คนก็รู้จักทำยาพอกเพื่อรักษาพิษแมงป่อง
ด้วยการร่ายมนตร์เฉกเช่นที่เทพีได้กระทำ